રવિવારે અમદાવાદમાં પ્રદેશ કોંગ્રેસ સમિતી ખાતે પ્રભારી ગુરૃદાસ કામત, પ્રદેશ કોંગ્રેસ પ્રમુખ ભરતસિંહ સોલંકીએ સ્થાનિક નેતાઓની રજૂઆતથી માંડીને નિરીક્ષકોના અહેવાલ આધારે જિલ્લા-તાલુકા પંચાયતોમાં પ્રમુખ, ઉપપ્રમુખના નામોની આખરી પસંદગી કરીને મેન્ડેટ આપવાની કામગીરી પૂર્ણ કરી હતી. આ ઉપરાંત નિરીક્ષકો સાથે બેઠક યોજીને જે તે જિલ્લા - તાલુકામાં સર્વાનુમતે પક્ષના આદેશ મુજબ ચૂંટણી યોજાય તે માટે સૂચના આપી હતી. ભાજપે પણ પ્રમુખ, ઉપપ્રમુખના નામોની પસંદગીને આખરી ઓપ આપ્યો હતો. ૨૧મી સોમવારે તાલુકા - જિલ્લા પંચાયતોમાં પ્રમુખ, ઉપપ્રમુખ માટેના ફોર્મ ભરવાની પ્રક્રિયા હાથ ધરવામાં આવશે. આ વખતે ભાજપ - કોંગ્રેસના નિરીક્ષકો હાજર રહેશે. કોઇ સભ્ય છેલ્લી ઘડીએ બળવો ન કરે તેના પર નિરીક્ષક બાજનજર રાખશે. ૨૨મીએ પ્રમુખ, ઉપપ્રમુખના નામોની સત્તાવાર ઘોષણા કરવામાં આવશે. આમ, મંગળવારે ગુજરાતના પંચાયતી રાજ પર કોણ કબજો કર્યો તે ચિત્ર એકદમ સ્પષ્ટ થઇ જશે.